เคทีบีลีสซิ่งขึ้นดาวน์รถคันแรก
ลดความเสี่ยงหวั่นหนี้เสียพุ่งพร้อมยึดรถหากเบี้ยวค่างวด
10 ต.ค. 2554

ลดความเสี่ยงหวั่นหนี้เสียพุ่งพร้อมยึดรถหากเบี้ยวค่างวด
เคทีบี ลีสซิ่งแหยงหนี้เสียรถคันแรก ตั้งแท่นเพิ่มเงื่อนไขปล่อยกู้ลูกค้าลดความเสี่ยง 
นายภิญญาวัฒน์ จันทรกานตานนท์ กรรมการผู้จัดการ บริษัท เคทีบี ลีสซิ่ง เปิดเผยว่า บริษัทได้เตรียมความพร้อมเพื่อป้องกันความเสี่ยงในการอนุมัติสินเชื่อให้กับลูกค้าในโครงการรถคันแรกแล้ว เนื่องจากประเมินเบื้องต้นว่า ลูกค้ากลุ่มนี้จะมีหนี้ที่ไม่ก่อให้เกิดรายได้หรือเอ็นพีแอลประมาณ 23% 
ทั้งนี้ บริษัทจะเพิ่มเงื่อนไขขอสินเชื่อให้รัดกุมมากขึ้น เช่น การเพิ่มเงินดาวน์หรือหาบุคคลมาค้ำประกันเพิ่ม และยังมีบันทึกข้อตกลงเพิ่มเติมระหว่างบริษัทกับลูกค้า ในกรณีที่ลูกค้าได้เงินคืนจากกรมสรรพสามิตแล้ว หากยอมไม่ผ่อนค่างวดต่อ บริษัทผู้ให้สินเชื่อสามารถยึดรถและนำรถไปดำเนินการตามขั้นตอนต่อได้ แต่ไม่สามารถโอนได้ เพราะถ้าโอนแล้วต้องนำเงินที่ลูกค้าได้รับจากกรมสรรพสามิตไปคืนให้กับกรมสรรพสามิตด้วย
“เราไม่ได้จะเพิ่มเงื่อนไขกับลูกค้าทุกราย แต่ขึ้นอยู่กับความเสี่ยงและสถานะของลูกค้ามากกว่า และยืนยันไม่ได้มีการเพิ่มมูลหนี้ให้กับลูกค้า ยกเว้น กรณีที่มีการผิดนัดชำระก็จะเพิ่มมูลหนี้ ณ วันที่ผิดนัดชำระมากกว่า โดยจะคิดจากเงินคืนที่ลูกค้าได้รับจากกรมสรรพสามิตเป็นหลัก ซึ่งเมื่อรู้ว่ามีความเสี่ยงก็จำเป็นต้องป้องกันไว้ตั้งแต่ต้น เพื่อจะได้ไม่ต้องเป็นปัญหาในอนาคต” นายภิญญาวัฒน์ กล่าวว่า 
อย่างไรก็ตาม การเพิ่มเงื่อนไขดังกล่าว บริษัทได้เริ่มทำมาแล้วประมาณ 1 สัปดาห์ ซึ่งโครงการรถยนต์คันแรกบริษัทได้เปิดกว้างสำหรับบุคคลทั่วไป ไม่ได้จำกัดเฉพาะลูกค้าของธนาคารกรุงไทยอย่างเดียว แต่เนื่องจากขณะนี้โครงการรถยนต์คันแรกยังไม่มีความชัดเจน บริษัทจึงไม่ได้ประชาสัมพันธ์โครงการออกไป และมีเหตุการณ์น้ำท่วมอีก ทำให้ตลาดหายไปประมาณ 50% 
นายภิญญาวัฒน์ กล่าวว่า ลือเพียงพื้นที่กรุงเทพและภาคใต้ ที่น้ำยังไม่ท่วม เพราะฉะนั้นจึงประเมินสถานการณ์ไม่ออกว่าจะออกมาในรูปแบบไหน
บริษัทอยู่ระหว่างการติดตามผลกระทบจากน้ำท่วมว่าจะเป็นอย่างไรบ้าง แต่ขณะนี้ยังไม่มีลูกค้าในพื้นที่น้ำท่วมติดต่อเข้ามา ซึ่งเข้าใจว่าลูกค้าอาจจะไม่มีจิตใจที่จะมาทำเรื่องนี้ แต่ ณ ตอนนี้ก็ยังไม่มีสัญญาณที่บ่งชี้อะไร แต่บริษัทก็เฝ้าติดตามทุกสัปดาห์ ซึ่งบริษัทได้เตรียมมาตรการช่วยเหลือลูกค้าเอาไว้อยู่แล้ว ไม่ว่าจะให้ลูกค้าหยุดชำระ 3 เดือน หรือปรับโครงสร้างหนี้ ทำข้อตกลงเรื่องการชำระหนี้ใหม่ให้เหมาะสมกับฐานะการเงิน
นายภิญญาวัฒน์ กล่าวว่า 
มีข้อตกลงใหม่ หรือ ปรับปรุงของเดิมเพื่อให้สอดคล้องกับความสามารถและศักยภาพของลูกค้าที่แท้จริง เข้าใจว่ารถยนต์น่าจะได้รับผลกระทบมากสุด แต่พวก consumer ก็คงได้รับผลกระทบบ้างแต่น้อย”ผลการดำเนินงานในงวด 9 เดือนแรกของปีที่ผ่านมา บริษัทสามารถทำได้ตามเป้าที่วางไว้ และณ ขณะนี้ตัวเลขจริงยังอยู่ระหว่างการสอบทาน ณ ส.ค.มีกำไรอยู่ที่ 160-170 ล้านบาท แต่ ณ เวลานี้ก็มั่นใจว่าในปีนี้จะมีกำไรประมาณ 250 ล้านบาท ตามเป้าหมายที่วางไว้ โดยมีสินทรัพย์เพิ่มขึ้นจาก 1.7 หมื่นล้านบาท ในปัจจุบันเป็น 1.8 หมื่นล้านบาท แบ่งเป็นสินเชื่อรถยนต์ประมาณ 9,000-1 หมื่นล้านบาท สินเชื่อเอสเอ็มอีประเภทรถบรรทุก เครื่องจักร เครื่องมือก่อสร้างประมาณ 8,000 ล้านบาท และสินเชื่อเพื่อการบริโภคประมาณ 1,400-1,500 ล้านบาท ทั้งนี้ มีสัดส่วนสินเชื่อรถใหม่ 90% รถมือสองและจำนำทะเบียนรถ 10% แต่คาดว่าในปีหน้าสินเชื่อรถยนต์ใหม่ให้เหลือ 75% และเพิ่มรถยนต์มือสองและจำนำทะเบียนรถเป็น 25%